b'\n_START_ARTICLE_\nEuroopa Pangandusj\xc3\xa4relevalve\n_START_PARAGRAPH_\nEuroopa Pangandusj\xc3\xa4relevalve (European Banking Authority ehk EBA) on Euroopa Liidu agentuur, mille peakorter asub Londonis. S\xc3\xb5ltumatu asutuse tegevuste hulka kuulub ka Euroopa pankade stressitestide tegemine, et muuta Euroopa rahanduss\xc3\xbcsteemi l\xc3\xa4bipaistvamaks ja leida pankade kapitali struktuurides n\xc3\xb5rku kohti. Pangandusj\xc3\xa4relevalve kuulub Euroopa Finantsj\xc3\xa4relevalve S\xc3\xbcsteemi (ESFA) koos Euroopa V\xc3\xa4\xc3\xa4rtpaberituruj\xc3\xa4relevalve (ESMA) ja Euroopa Kindlustus- ja T\xc3\xb6\xc3\xb6andjapensionide J\xc3\xa4relevalvega (EIOPA). Samasse s\xc3\xbcsteemi kuuluvad veel Euroopa S\xc3\xbcsteemsete Riskide N\xc3\xb5ukogu (ESRB), Euroopa J\xc3\xa4relevalveasutuste \xc3\x9chiskomitee ja riiklikud j\xc3\xa4relevalveasutused._NEWLINE_Euroopa Pangandusj\xc3\xa4relevalve rajati 1. jaanuaril 2011, mil organisatsioon p\xc3\xa4ris k\xc3\xb5ik Euroopa Pangandusj\xc3\xa4relevalve Komitee (CEBS) \xc3\xbclesanded ja kohustused. P\xc3\xa4rast seda, kui 2016. aasta Brexiti referendumil selgus, et Suurbritannia lahkub Euroopa Liidust, hakkas agentuur valmistuma Pariisi \xc3\xbcmber kolimiseks.\n_START_SECTION_\n\xc3\x9clevaade\n_START_PARAGRAPH_\nEuroopa Pangandusj\xc3\xa4relevalvel on v\xc3\xb5im liikmesriikide regulatiivsete asutuste otsuseid t\xc3\xbchistada, kui need ei suuda oma pankasid \xc3\xb5igesti reguleerida. EBA on suuteline takistama regulatiivset arbitraa\xc5\xbei ja peaks v\xc3\xb5imaldama pankadel kogu EL-is \xc3\xb5iglaselt konkureerida. Pangandusj\xc3\xa4relevalve hoiab \xc3\xa4ra v\xc3\xb5idujooksu p\xc3\xb5hja (valitsus muudab \xc3\xa4rikeskkonda v\xc3\xb5i v\xc3\xa4hendab makse, et meelitada oma riiki majandustegevust), kuna v\xc3\xa4iksema reguleeritusega riikides rajatud pankadel ei ole rohkem reguleeritud riikide pankade ees enam konkurentsieelist, sest k\xc3\xb5ik pangad peavad vastama rangemale \xc3\xbcleeuroopalisele standardile.\n_START_SECTION_\n\xc3\x9chtse aruandluse raamistik\n_START_PARAGRAPH_\n\xc3\x9chtne aruandlus (Common Reporting ehk COREP) on standardiseeritud aruandlusraamistik, mille on kapitalin\xc3\xb5uete direktiivi aruandluse jaoks v\xc3\xa4lja t\xc3\xb6\xc3\xb6tanud Euroopa Pangandusj\xc3\xa4relevalve. Raamistik katab krediidiriski, tururiski, operatsiooniriski, omavahendit ja kapitali adekvaatsuse m\xc3\xa4\xc3\xa4rasid ning selle aruandlusraamistiku on v\xc3\xb5tnud kasutusele peaaegu 30 Euroopa riiki. Reguleeritud asutused peavad perioodiliselt esitama COREP-aruandeid nii konsolideerimata kui ka konsolideeritud alusel, kasutades selleks Eurofiling-s\xc3\xbcsteemi XBRL-platvormi. K\xc3\xb5ik Suurbritannia reguleeritud organisatsioonid peavad alates 2014. aasta 1. jaanuarist kasutama seadusega ette n\xc3\xa4htud regulaarsete aruannete koostamiseks COREP-i.'